ธีระชัยสอนมวยพณ.แจง6ข้อปิดบัญชีข้าว
อดีตรมว.คลัง ลมแทบจับเจอแถลงจำนำข้าว ชี้พาณิชย์กำกับนักบัญชีกลับผิดหลักเอง ย้อนให้เอกชนรอปิดบัญชีก่อนเสียภาษีบ้างได้หรือไม่
8 มิ.ย. 2556

อดีตรมว.คลัง ลมแทบจับเจอแถลงจำนำข้าว ชี้พาณิชย์กำกับนักบัญชีกลับผิดหลักเอง ย้อนให้เอกชนรอปิดบัญชีก่อนเสียภาษีบ้างได้หรือไม่
นายธีระชัย ภูวนาถนรานุบาล อดีตรมว.คลัง แสดงความคิดเห็นผ่านเว็บไซต์สังคมออนไลน์ เฟซบุ๊ก เกี่ยวกับการแถลงชี้แจงผลการดำเนินงานในโครงการรับจำนำข้าวของรัฐบาล เมื่อวานนี้ (7 มิ.ย.) ที่กระทรวงพาณิชย์ โดยยอมรับว่า ผิดหวังกับการชี้แจงในครั้งนี้ โดยเฉพาะที่ระบุว่า ยังไม่สามารถคำนวณกำไรขาดทุนได้ เพราะต้องรอให้ขายข้าวหมดก่อน จึงยังขอไม่ปิดบัญชี ซึ่งถือว่า กระทรวงพาณิชย์ที่กำกับดูแลนักบัญชีทั่วประเทศผิดหลักการบัญชีเสียเอง
นอกจากนี้ นายธีระชัย ยังแนะนำแนวทางการคำนวณบัญชีจำนำข้าวออกเป็น 6 ข้อ และขอให้เร่งปิดบัญชี เพื่อชี้แจงให้ประชาชนผู้เสียภาษีได้รับทราบความเสียหาย พร้อมระบุนับตัวเลขกลมๆ ขาดทุน 2 แสนล้านบาท ภาระจะตกกับผู้เสียภาษีทั้ง 5 ล้านคนอยู่ที่คนละ 4 หมื่นบาทที่ต้องแบกรับไว้
"เมื่อวานนี้ รัฐมนตรีพาณิชย์แถลงว่ายังไม่สามารถคำนวนกำไรขาดทุนจำนำข้าวได้ เพราะต้องรอให้ขายข้าวจนหมดเสียก่อน เฮ้อ!!! ฟังแล้วลมจับ สงสัยจะต้องรอไปถึงรุ่นลูกรุ่นหลานเสียแล้ว
กระทรวงพาณิชย์มีหน้าที่กำกับดูแลนักบัญชีทั่วประเทศ แต่กลับไม่ปฏิบัติตามหลักการบัญชีเสียเอง เป็นที่น่าละอายมากนะครับ
ถ้าบริษัทธุรกิจเอกชนขอใช้หลักการนี้บ้าง จะได้หรือไม่ กรณีบริษัทซื้อสินค้ามาล๊อตใหญ่ ขายไปเพียงบางส่วน ที่เหลือยังค้างอยู่ในสต๊อก จะขออ้างว่า เนื่องจากยังมีสินค้าที่ขายไม่หมด ก็เลยขอยังไม่ปิดบัญชีประจำปี 
ธุรกิจเอกชนจะขอทำเหมือนกระทรวงพาณิชย์ ได้หรือไม่ครับ
ข้าราชการกระทรวงการคลัง ควรจะชี้แนะหรือประท้วงพฤติกรรมของข้าราชการกระทรวงพาณิชย์นะครับ เพราะหากบริษัทเอกชน ต่างหันใช้หลักการเดียวกันนี้ บริษัทจะไม่มีการปิดบัญชีกำไรขาดทุน แล้วกระทรวงการคลังจะเก็บภาษีประจำปีกันอย่างไรเล่าครับ
ผมก็บังเอิญเคยเรียนวิชาสอบบัญชีที่ประเทศอังกฤษ จึงขออธิบายหลักวิธีทางบัญชีไว้ เพื่อให้ประชาชนทั่วไปเข้าใจนะครับ
ก ทุกองค์กร ต้องมีการปิดบัญชีเป็นประจำอย่างสม่ำเสมอ อาจจะเป็นทุกเดือน หรือทุกสามเดือน ทุกหกเดือน หรือทุกสิบสองเดือนก็ได้ แต่โดยทั่วไปต้องไม่เกินรอบสิบสองเดือน
ต่อไปนี้ สมมุติต้องการปิดบัญชี ณ วันที่ 31 มกราคม 2556 (เพื่อให้ตรงกับของคณะกรรมการปิดบัญชี) ก็ให้หาข้อมูลสามบรรทัดตามนี้
ข จนถึงวันที่ดังกล่าว รัฐบาลใช้เงินไปในการรับจำนำสะสมเป็นจำนวนเท่าใด ก็ตั้งไว้เป็นบรรทัดแรก
ค จนถึงวันที่ดังกล่าว รัฐบาลขายข้าวไปทั้งสิ้นได้เงินเท่าใด ก็ใส่เป็นบรรทัดที่สอง
ง ณ วันที่ดังกล่าว มีการตรวจนับสต๊อคโดยบุคคลที่เชื่อถือได้หรือยัง เขาพบว่ามีข้าวอยู่จริงๆ เท่าใด ให้ใช้เฉพาะตัวเลขที่นับสต๊อคเหลืออยู่จริงๆ 
จ สต๊อคข้าวที่มีอยู่ ณ วันที่ดังกล่าว มีคุณสมบัติและสภาพเฉลี่ยอย่างไร ให้ตีตามราคาตลาดในวันนั้น โดยลดทอนราคาตลาดลงตามสภาพเฉลี่ย เป็นบรรทัดที่สาม
ช กำไรขาดทุน ก็คือคำนวนโดยเอาบรรทัดแรก ลบด้วย บรรทัดที่สอง และ บรรทัดที่สาม เท่านั้นเอง
ท่านผู้อ่านจะเห็นได้นะครับ ว่าถ้าจะตั้งใจทำกันจริงๆ แล้ว จะไม่ยากเย็นอะไรเลย
วันนี้มีผู้สื่อข่าวถามผม ว่ากรณีนี้ จะเป็นต้นเหตุให้รัฐบาลพังหรือไม่ ผมตอบว่าไม่ทราบ เพราะไม่ชำนาญด้านการเมือง
แต่ผมอยากจะตอบในที่นี้ ถึงแม้ผมไม่ทราบว่ารัฐบาลจะพังหรือไม่ แต่ที่ผมทราบแน่ๆ ก็คือในฐานะประชาชนผู้เสียภาษี พวกเราพังกันหมดแล้วครับ
ถ้าใช้ตัวเลขขาดทุนแบบกลมๆ 2 แสนล้าน เฉลี่ยต่อคนสำหรับคนไทยทั้ง 67 ล้านคน ก็เป็นเงินคนละเกือบ 3 พันบาทแล้วครับ นี่นับหัวเฉลี่ยลูกเด็กเล็กแดงไปด้วยทุกๆ คน
แต่ผมคิดว่าคนที่เสียภาษีเงินได้บุคคลธรรมดาในแต่ละปี ซึ่งส่วนใหญ่เป็นลูกจ้างกินเงินเดือนนั้น คงมีไม่ถึง 5 ล้านคน ถ้าใช้ตัวเลข 5 ล้านคนที่เสียภาษีเงินได้บุคคลธรรมดาเป็นตัวหาร ภาระจะตกคนละ 4 หมื่นบาททีเดียวครับ
ถ้าขาดทุนบานออกไปเป็น 3 แสนล้าน ภาระก็จะเพิ่มเป็นคนละ 6 หมื่นบาท
รัฐมนตรีคลังกับรัฐมนตรีพาณิชย์ร่วมกันสร้างภาระให้แก่ประชาชนมากขนาดนี้ ก็ควรจะปิดบัญชีให้เขาดูกันหน่อยซิครับ ประชาชนเขาจะได้รู้สึกว่ามันคุ้มค่ากับเลือดที่ไหลออกไปกันหน่อย"